Olav Lægreid

Olav Lægreid (født 1975) er en norsk advokat som er koordinerende advokat i forlengelsen av den såkalte NAV-skandalen, hvor tusenvis av mennesker lovstridig er blitt fratatt folketrygdytelser mens de oppholdt seg lovlig i EØS. Han har bakgrunn som trygderettsdommer og universitetslærer i familie- og arverett. Lægreid har, foruten det han selv beskriver som vitenskapelig produksjon, ifølge han selv tatt opp prinsipielle spørsmål i domstolene.

Politikk og organisasjoner 
Lægreid er tidligere politisk aktiv i Arbeiderpartiet og SV. Han har tidligere vært lokallagsleder i Vestre Aker SV og var kandidat for SV til Oslo bystyre i 2019. Ved stortingsvalget i 2021 var han kandidat for Helsepartiet.

Lægreid er medlem av Den norske Frimurerorden og Odd Fellow Ordenen.

Utdanning og virke

Utdannelse og karriereløp 
Lægreid er utdannet jurist ved Universitetet i Oslo (2011) og var trygderettsdommer i perioden 2012 til 2015. Han fikk advokatbevilling i 2014, og har vært i virke som advokat siden 2015. Han er universitetslektor, sensor og veileder på mastergradsoppgaver i rettsvitenskap.

Saker (utvalg) 
Lægreid har engasjert seg sterkt i den såkalte EØS-skandalen/trygdeskandalen i NAV, og er én av to koordinerende advokater oppnevnt av fylkesmannen i Oslo og Viken i denne saken. Dette er et ledd i rettshjelpsordningen innført av Erna Solbergs regjering ved daværende justisminister Jøran Kallmyr i 2019.

Han var advokat for en fembarnsfamilie som ble kastet ut av en kommunal leilighet på Tøyen på senvinteren 2021. Saken førte til stort engasjement i lokalsamfunnet, ikke minst fordi kommunen fikk politihjelp ved utkastelsen, og det ble samlet inn over én million kroner for å skaffe familien advokatbistand og annen hjelp.

Han har hatt en rekke ME-pasienter som klienter, og representerte ME-foreningen da Nasjonal Etisk komité for Medisinsk etikk (NEM) stanset forskningen på den omstridte behandlingsformen mot myalgisk encefalopati (ME), Lightning Process (LP).. Foranledningen er at Lægreid har argumentert med at ME er en reell fysiologisk sykdom, i motsetning til en psykisk sykdom, og har reagert på at både NAV og Helsenorge har antydet at kognitiv behandling kunne kurere ME.

Lægreid er dessuten kjent fra flere andre medieeksponerte saker, blant annet:

 en tvist om eiendomsretten til Shetland-Larsens krigsmedaljer mellom Larsens arvinger og Nordsjøfartsmuseet
 spørsmålet om Skype kunne sidestilles med telefon ved psykologbehandling og gi refusjonsrett for telefonutgifter, i en sak som Trygderetten avsa kjennelse i i 2020
 to prinsipielle saker for Høyesterett: 
 Den ene handlet om terskelen for skylddeling ved tilbakekreving etter samordningsloven § 29 nr. 2; Høyesterett avsa dom i saken i 2020
 Den andre handler om spørsmålet om rett til å få dekket sakskostnader etter forvaltningsloven § 36. I september 2021 besluttet Høyesteretts ankeutvalg at anke over avslag på krav om sakskostnader skulle tas opp til behandling i Høyesterett.

Kontroverser 

Lægreid har vært involvert i en rekke kontroverser i mediene.

 Juss og språk: Lægreid har tatt opp flere forhold knyttet til hvordan språk påvirker kvaliteten i jussen og på juristene. Han har som sensor tatt opp hvordan minoritetsspråklige studenter har vanskeligheter med å forstå dybden i jussen, og hvordan nynorsk kan være til hinder for språklig presisjon.

 Omorganisering av NAV: Lægreid har tatt til orde for å avskaffe forvaltningsenhetene i NAV, NAV Arbeid og ytelser, slik at myndigheten til å fatte vedtak flyttes tilbake til NAV-kontorene.

 «Arbeidslinjen undergraves»: Lægreid har hevdet at EFTA-domstolen undergraver arbeidslinjen. Arbeidslinjen er det bærende prinsippet norsk velferdsrett er bygget på, og går ut på at den som kan skal jobbe eller være i arbeidsrettet aktivitet (i motsetning til passiv mottakelse av ytelser).

 «Useriøs velferdsaktivisme»: Lægreid har sammen med trygderettsadvokatene Gro Sandvold og Helge Dolsvåg anklaget AAP-aksjonen for useriøs velferdsaktivisme, og advart opposisjonspolitikere mot å være ukritiske til aksjonens påstander om NAV og jussen. AAP-aksjonen har svart på kritikken ved å ta opp advarsler Lægreid skal ha fått for kritikkverdige forhold.

 Facebookdebatter: I forlengelsen av kritikken mot AAP-aksjonen utviklet det seg flere debatter på Facebook hvor Lægreid tok opp problemet med passivitet og utenforskap for den som blir uføretrygdet.

 Twitter: Høsten 2021 la Lægreid ut en rekke kontroversielle meldinger på Twitter. Etter reaksjoner stod Lægreid fram med at han var diagnostisert med bipolar lidelse type 2.

Referanser 

 Norske advokater